b'\n_START_ARTICLE_\nPerttu Rastas\n_START_PARAGRAPH_\nPerttu Tapio Rastas (s. 4. lokakuuta 1952 Helsinki) on suomalaisella video- ja mediataiteen kent\xc3\xa4ll\xc3\xa4 yli 30 vuotta toiminut kuraattori, tuottaja ja tapahtumien organisoija sek\xc3\xa4 asiantuntija. H\xc3\xa4n ty\xc3\xb6skenteli Kansallisgallerian Kiasman intendenttin\xc3\xa4 ja Kansallisgallerian kuvaamon kuvaamopalvelup\xc3\xa4\xc3\xa4llikk\xc3\xb6n\xc3\xa4 ja erikoissuunnittelijana 1996-2016.Perttu Rastas toimi Uudistuva ihmiskunta -lehden p\xc3\xa4\xc3\xa4toimittajana vuosina 1982-1985._NEWLINE_1980-luvun puoliv\xc3\xa4liss\xc3\xa4 Rastas oli mukana k\xc3\xa4ynnist\xc3\xa4m\xc3\xa4ss\xc3\xa4 Kansan Sivistysty\xc3\xb6n Liiton videoty\xc3\xb6pajaa, jossa moni taiteilija sai perustan videotoiminnalle. H\xc3\xa4n toimi suomalaisen videotaiteen levitysarkisto AV-arkin perustajana ja ty\xc3\xb6ntekij\xc3\xa4n\xc3\xa4 ja oli j\xc3\xa4rjest\xc3\xa4m\xc3\xa4ss\xc3\xa4 Suomen ensimm\xc3\xa4ist\xc3\xa4 laajaa kansainv\xc3\xa4list\xc3\xa4 mediataiteen festivaalia, Muumediafestivaalia, 1989\xe2\x80\x931994. H\xc3\xa4n toimi my\xc3\xb6s ensimm\xc3\xa4isen\xc3\xa4 Audiovisuaalisen kulttuurin edist\xc3\xa4miskeskuksen (AVEK) mediataiteen tuotantotuen esittelij\xc3\xa4n\xc3\xa4 1992\xe2\x80\x931996._NEWLINE_Vuodesta 1996 l\xc3\xa4htien Rastas toimi nykytaiteen museo Kiasman mediataiteen kuraattorina. H\xc3\xa4n toimi my\xc3\xb6s Kansallisgallerian Kokoelmahallinta -osastossa erikoissuunnittelijana ja Kuvaamo-yksik\xc3\xb6n esimiehen\xc3\xa4 toimialueenaan media-arkistointi vuoden 2015 loppuun. H\xc3\xa4n j\xc3\xa4i el\xc3\xa4kkeelle 2016 lopussa. Vuonna 2001 Rastas toimi hetken Kiasman vs. johtajana._NEWLINE_Rastas oli Taiteen keskustoimikunnan mediataiteen jaoston j\xc3\xa4sen 2000\xe2\x80\x932009. Kaudella 2013\xe2\x80\x932014 h\xc3\xa4n oli Taiteen edist\xc3\xa4miskeskuksen media-, sarjakuva-, ja kuvitustaiteen toimikunnan puheenjohtaja. Kaudella 2015\xe2\x80\x932016 h\xc3\xa4n oli Taiteen edist\xc3\xa4miskeskuksen audiovisuaalisen toimikunnan varapuheenjohtaja ja mediataidejaoston puheenjohtaja sek\xc3\xa4 j\xc3\xa4sen Taiteiden v\xc3\xa4lisyyden, moninaisuuden ja kansainv\xc3\xa4lisyyden toimikunnassa._NEWLINE_Vuonna 2005 Rastas sai ensimm\xc3\xa4isen\xc3\xa4 AV-arkin kiertopalkinnon suomalaisen mediataiteen edist\xc3\xa4misest\xc3\xa4. Tammikuussa 2014 h\xc3\xa4net kutsuttiin Aalto-yliopiston taiteiden ja suunnittelun korkeakoulun ja 2018 Muu ry:n kunniaj\xc3\xa4seneksi.'